AUBERIVE  ( 9 )         An Trede Arc'h   ( 2 )   "  Kontet eo bet an amzer , hag en em brientin a zleomp ober ur veaj hir  ... "  Laurence Freeman - " Jezuz , Mestr Hon Diabarzh "       da Ray Bradbury         7 - " Tuchantik e teuio va faotr , a huanadas gant un ezhomm bras-divent enni da vezan eürus ha disammet he c'halon .    "  Ur mell deiz eo an hini-man deiz hiziv !" Nag a boanioù tro-war-dro ! Pa oan bihan , e c'halled redek a-dreuz geot glas al lannegi , war lez ar mor ...   Hegaset ha nervus en he c'hichen , e follennatae he gwaz bibl kozh an tiegezh , gant ar spi e kavfe ennan , marteze , ur remed mat d'o enkrez , aet war greskin .  Ha rankout a rafent dezho mont da glask penn d'ar pezh a c'hoarvezhe ?  Ha piv a zeufe d'o c'herc'hat aman ?  Amziogel a-walc'h , e kuzhe ar geoded  isdouarel en he riboulioù diniver , evel brec'hioù ur vorgazhenn , toulioù-strap touellus , gant holl arvarioù ha stignoù ur " Porzh Burzhudus " , ken euzhus ha lous-brein anezhan .  Fred a lennas linennoù bennak a zeue diwar levr ar Geneliezh :      "  Gwall a reas an Douar a-dal da Zoue ,  Hag en em leunias an  Douar gant feulster  . " ( 1 )  Envorin a reas neuze komzoù spiswel bet desket dezhan gwechall-gozh en e skol vreizhek , lavaroù ur rakwelour indiat brudet :  "  Istor ar falsvroadelezh eo istor Europa ... Savadur gwall bounner an araokaat ... n'eo ket evit chom pell en e sav . Un deiz a zeuio ma kouezho d'an douar en ur bern dismantroù a vo ur reustl bras evit ar bed  ! " ( 2 )  " Sell'ta , en em sonjas en e-unan , ni ivez hon eus bet tri mab , evel Noah ... Met unan hepken 'zo din , en deus chenchet e anv-badez .  Hag e tirollas da c'hoarzhin neuze evel ur foll o envorin c'hoazh war Olga , ken fuc'het a-enep d'al lezenn-se " hilastalin " dre ret ma veze , skrijus-kenan d'e veno . ( 3 )      8 - A-daol-trumm ez addenaouas ar skramm-kontrol , an ardivink-man o lakaat da ziskouez min sart ar mab henan , " John " .  " Salud deoc'h , c'hwi ho-taou , n'en em chalit ket ! Un taol-arnaod 'oa hepken . Netra dreistordinal .  " Lar'ta , mamm ! Dont a ran 'man d'az kerc'hat , a zamgomzas dezhi dre zindan , ur mousc'hoarzh godisus war e vuzelloù .  " Hanter-kant vloaz out ! Ur gouel meur 'vo dit da lidan !  " Yaouank out c'hoazh , nevez-flamm-flimin , war a hanval !  Dre guzh outan , ha daoust d' " he " mell den , ken ker e fas " play-boy " , da rannan anezho gant un ton frealz , e skrijas Laura gant ar gerioù-se . Sklaset ' oa bet he gwad gant ar spont .  En a oa , koulskoude , ar bugel he doa karet ar vuian , en desped ma ne oa ket hec'h hini , unan kentoc'h diouzh tu he gwaz .  Bep ar mare , a-hend-all , war zremm ar pabor, e veze dispaket fouge Fred , e engehenter brudet .   Gant komzoù c'hwek evel e re , en em santas Laura spouronet-krenv . Diaes ' oa dezhi da  gompren : seizet-marv ' oa hec'h izili , evel ur c'hroc'hen naer he doa breman !      9 - Pegoulz'ta e sonnfe eurvezh dall an Tonkadur ?  Ken pistigus e teue dezhi en-dro ar goulenn-se , hep ehan , evel un naer-vor o seblantout plaouian war he c'hof , ur gloaz bennak dibare ma strive da zerc'hel kuzh , donoc'h-don , en he c'halon .  " Da belec'h eo aet va holl geneilezed ? , a stagas da sonjal , o vraoac'hin muioc'h c'hoazh .  " Perak e vez kuzhet ouzhomp abegoù ar viruzed-se ken euzhus ?  Ne veze ket evit kredin pe orin resis a oa kiriek d'an aon divougus-se . Met , hep sonj dezhi , e parae he sell war doull an avelerezh , mammenn zispis diouti , diankadennoù ken disklaer .       10 - Ul louzaouenn vat 'oa an alkool .  En em gavout a reas en un davarn wallvrudet .  Kalz re he doa evet , a-hend-all ,  evel un toull kozh .  Ul lec'h e oa , a oa bet choazet a-ratozh kaer evit lidan seurt gouelioù , e darempred " tost-tre " .  Ur wech c'hoazh , en doa esaet " he soudard " a lez-vab he dinec'hin . War e sonj , en doa dilezet anezhi aze , hi-hec'h-unan , e-touez un nebeud " tud a vicher " , gourdon ouzh o labour .  Pedet en doa ivez anezhi , 'giz ur prof-souezh , d'e heulian goude war-c'horre , 'vit ma c'hellfe arvestin  ouzh " embregadoù-brezel " a-enep tolpadoù " euzhtud wadek " o tilignezan .  Plijet'oa bet gant kement a stad bet graet anezhi .  Aon o deveze kalz tud rak John , a sonjas . Hag e frome he c'halon , karantez ha nec'h enni , war un dro , evitan .  Un emganner spontus e oa , doujet gant an holl , hag a oa deuet da vezan , tamm-ha-tamm , un den a bouez dindan lagad hegredik ha re vadelezhus outan e lez-vamm . Re untuek en e genver e oa bet , moarvat , pleget d'e youl ,  ha techet da rein dezhan he spered ha buhez he bugale all , evitan da gaout berzh warno .  Hervez e zellidoù , ha dre ul labour ken diaes a anaveze an holl " eus an dibab " , e oa deuet ur penn-bras el lu .  Laura , o lubanin " he C'horonal " , skouer un den e kreiz e vrud , arouez ar Gevredigezh mod nevez , he doa sonjet e c'hellfe mont heman bepred war he zu . Ha ne baoueze ket da goulouchal anezhan dre ret , ha da lar' dezhan komzoù flour .  Ne zisplije ket dezhi , war a gredas , an doare " arvest-etrewezhiat " -se en doa aozet John eviti .  Damvezvet ma veze ar vaouez , bewech , gant nevezentioù a bep seurt !  Evel flouradennoù ar wazhed , a lakae birvilh enni , a vroude anezhi gant o friantiz , o drougc'hoantegezh , o dalc'h touellus war he c'horf ...  Ha goude-se , p'he doa lonket pilulennoù mat , hevredurioù , a laka drant an dud ganto , goude ar plijadur , e oa torret he naon ,  he anken ...  Startaat a reas muioc'h-mui enni ar sonjezon-se diwar-benn an eürusted . Mesket e oa gant hunvreoù kaer , hag e peurechuas sioulaat en a-raok he doanioù diwezhan , beuzet ma veze , breman , e don gwerennoù whisky niverus .      ( da vezan kendalc'het )     ___    DAN AR WERN -  Auberive  ( Trede Kelc'h ) -  9 -  An Trede Arc'h  ( 2 ) - 1992 / 1993 - Pep gwir miret strizh / All rights reserved / Tous droits réservés - E Brezhoneg / Version Bretonne . "  Auberive  " , Copyright 2006 .    ___   Notennoù  :   1 - Geneliezh , 6 , 11 .  2 - " Ur Breizhad Oc'h Adkavout Breizh " , Pennad 1 ( Tagore ha Diskar ar C'huzh-Heol ) , gant Roparz Hemon , AL LIAMM , 1972 . Skridoù bet savet etre 1923 ha 1929 .